Video: Tuinwerker ontvoer; uitgevra oor huiseienaar‘n Skermskoot uit die video André Snyman, stigter van die misdaadbekampingsorganisasie eBlockwatch, het aan Maroela Media gesê die voorval het Maandag net na 12:00 plaasgevind. Hy sê die tuinier is deur die vier mans aangerand terwyl hulle hom vir inligting gevra het oor sy werkgewer. Hulle het onder meer gevra wie by die huis is, of daar honde is en watter veiligheidstelsels in plek is. Die mans het die hek se afstandbeheerder en huissleutels by die tuinier gevat. Snyman sê die tuinier kon daarin slaag om te ontsnap en het onmiddellik sy werkgewer in kennis gestel. Hy sê die huiseienaar het die huis se slotte vervang en ‘n nuwe frekwensie vir die hek se afstandbeheerder gekry. Volgens Snyman het die huiseienaar se veiligheidsmaatskappy Maandagaand deur die nag voor die huis gepatrolleer. “Die huiseienaars het vanselfsprekend nie ‘n goeie nagrus ingekry nie.” Snyman het huiseienaars aangeraai om nie vir hul huishulpe of tuinwerkers sleutels van die huis of ‘n afstandbeheerder van die hek te gee nie.